可樂果

可樂果係原產於非洲熱帶雨林嘅錦葵科植物。佢哋同南美洲嘅可可有關。佢哋係常綠喬木，可以長達20米高，葉長30厘米，呈卵形同有光澤。

用途
可樂果含有咖啡因，味道係苦嘅。喺一啲西非地方，可以單一或一組噉𡁻可樂果。好多時喺慶典度，都係用可樂果來招呼族長或賓客。西非嘅穆斯林因為唔可以飲酒，好多人都鍾意𡁻可樂果。𡁻可樂果可以減輕因為肚餓而造成嘅病楚，但係經常𡁻就會令到啲牙染色。

可樂果曾經係可口可樂嘅成份。由於可樂果含有大量嘅致癌物──亞硝基化合物，為咗避免引發癌症嘅食品安全問題，亦為咗降低成本，可樂公司喺1955年唔再用可樂果，改用人工香料同咖啡因萃取物來取代。

喺非洲以外嘅地方，例如印尼、巴西、牙買加等潮濕地方，有可樂果嘅栽培種。

可樂果可以治療百日咳同哮喘。裏面嘅咖啡因可以做支氣管擴張藥，令到氣管擴張同吸入空氣。

醫藥療效
可樂果可以有興奮劑同欣快劑嘅作用，就好似其他含有黃嘌呤嘅植物，例如可可、茶、咖啡、瓜拿納同瑪黛茶。不過可樂果嘅效用卻好唔同，佢可以造成強烈嘅欣快感。佢哋可以令中樞神經系統同心臟興奮。動物實驗發現可樂果有強壯劑同分解脂肪嘅特性，同激發分泌胃酸。人類研究發現可樂果有正性變時同輕微嘅利尿作用。佢可以增強人類嘅警覺性同體能、振奮情緒、增加觸覺敏感性、壓抑食慾同催情。食咗可樂果之後會提升體溫、血壓同呼吸率，效果可以長達6個鐘。

化學成份
可樂果嘅成份包括有咖啡因、可可鹼、茶鹼、兒茶酚、酚、棟贛紅、老鷹紅、甜菜鹼、蛋白質、澱粉質、脂肪、硫胺素、核黃素、菸鹼酸、抗壞血酸、糖、纖維素、水、鈣、鉀、鐵、貝他胡蘿蔔素同丹寧酸。

安全問題
可樂果含有大量亞硝基化合物，而亞硝基化合物係會致癌嘅，所以可樂果食用安全令人懷疑。

藥用植物
錦葵科